নিজস্ব প্রতিনিদি : বিধাননগরের বিভিন্ন ওয়ার্ডে ডেঙ্গি। মশার কামড়ে জ্বর থেকে আক্রান্ত হয়ে মারাও গেছেন অনেকে। ডেঙ্গির প্রকোপ মূলত বেশি ১৯, ২০, ২১ ও ২৮ নম্বর ওয়ার্ডে। স্বীকার করে নিলেন বিধাননগরের মেয়র সব্যসাচী দত্ত। একইসঙ্গে তাঁর অভিযোগ, খাল জবরদখল হয়ে যাওয়াতেই বাড়ছে বিপদ। সব্যসাচী দত্ত বলেন, "খাল জবরদখল হয়ে গেছে। সেকারণেই বাগুইআটি-কেষ্টপুর এলাকায় ডেঙ্গি বাড়ছে।" তিনি বলেন, "বেআইনিভাবে খাল দখল করে খালের উপর পিলার বানিয়ে ঘর তৈরি করা হচ্ছে। যার ফলে মশা মারার তেল দেওয়া যাচ্ছে না, এলাকা পরিষ্কার করা যাচ্ছে না।" এই প্রসঙ্গে বিধাননগর মেয়র বলেন, "এই বিষয়ে সরকারকেই সিদ্ধান্ত নিতে হবে।" খাল জবরদখল করে যাঁরা ঘর তৈরি করছেন, তাঁদেরকে স্থানান্তরিত বা পুনর্বাসনের বিষয়ে অবিলম্বে সরকারকেই সিদ্ধান্ত নিতে হবে বলে দাবি করেন তিনি। খাল পরিষ্কার না হলে কোনওভাবেই মশার হাত থেকে রেহাই পাওয়া যাবে না বলেও সাফ জানান তিনি।